212 మంది ఎన్‌ఆర్‌ఐ భర్తల కోసం సిఐడి వేట
- విదేశాలలో ఉన్న వీరి కోసం లుక్‌అవుట్‌ నోటీసులు జారీ
-  వీరందరిపైనా 498 కేసులు
-  పెళ్లికాగానే భార్యను ఇక్కడే వదిలేసి
-  విదేశాలకు చెక్కేసిన ఘనులే ఎక్కువమంది
నవ తెలంగాణ, ప్రత్యేక ప్రతినిధి
          రాష్ట్రానికి చెందిన 212 మంది ప్రవాస భారతీయ(ఎన్‌ఆర్‌ఐ) భర్తల కోసం రాష్ట్ర సిఐడి విభాగం లుక్‌ అవుట్‌ నోటీసులు జారీ చేసింది. లక్షల్లో కట్నాలు తీసుకుని పెళ్లి కాగానే భార్యను ఇక్కడే వదిలేసి విదేశాలకు వెళ్లిపోయిన ఎన్‌ఆర్‌ఐలే ఇందులో ఎక్కువ మంది ఉన్నారు. వీరందరిపైనా వరకట్నం నిరోధక చట్టం సిఆర్‌పిసి లోని సెక్షన్‌ 498, 498ఎ క్రింద కేసులు నమోదైనట్లు సిఐడి అధికారులు తెలిపారు. గత ఏడాది కాలంగా ఈ కేసులు సిఐడిలో నమోదు కాగా తాజాగా మరో 13 కేసులు నమోదు కానున్నాయి. హైదరాబాద్‌తో సహా రాష్ట్రంలోని దాదాపుగా అన్ని జిల్లాల నుంచి ఎన్‌ఆర్‌ఐ భర్తల బాధితులైన యువతులు వారిపై కేసులు పెట్టారు. ముఖ్యంగా హైదరాబాద్‌, సైబరాబాద్‌, వరంగల్‌, కరీంనగర్‌, నల్లగొండ జిల్లాలకు చెందిన కేసులు ఎక్కువగా నమోదైనాయి. ఎన్‌ఆర్‌ఐ అల్లుళ్లు కావాలంటూ వారికి ఏరి కోరి తమ కూతుళ్లను ఇచ్చి వివాహం చేసినవారు బాధితుల్లో ఎక్కువ మంది ఉన్నారని సిఐడి అధికారులు పేర్కొన్నారు.
ఇందులో పెళ్లి జరిగిన రోజే వచ్చి వివాహం చేసుకుని లక్షల రూపాయలను కట్నంగా పుచ్చుకుని విదేశాలకు ఉడాయించిన అల్లుళ్ల సంఖ్య ఎక్కువగా ఉంది. ఆ సమయంలో తాను వివాహం చేసుకున్న అమ్మాయికి వీసా లభించలేదని, అక్కడికి వెళ్లి వీసా రాగానే అమ్మాయిని తీసుకెళ్తానని నమ్మించి వెళ్లిన ఎన్‌ఆర్‌ఐ అల్లుళ్ల వ్యవహారం బాధితులను తీవ్రంగా కృంగ దీసింది. వీసా ఈనెలలో వస్తుంది, వచ్చే నెలలో వస్తుంది, తమ అమ్మాయిని అల్లుడు తీసుకెళ్తాడని నెలల తరబడి ఎదురు చూసిన అత్తమామలు చివరికి పోలీసు స్టేషన్‌ గడప ఎక్కక తప్పని పరిస్థితులు ఏర్పడ్డాయి. ఈ విధంగా మోసం చేసి చెక్కేసిన వారిలో అమెరికా, కెనడా, ఇంగ్లాండ్‌, ఆస్ట్రేలియా, న్యూజిలాండ్‌ తదితర దేశాలలో పని చేస్తున్న ఎన్‌ఆర్‌ఐలు ఉన్నారని సిఐడిలో నమోదైన కేసులను బట్టి తెలుస్తోంది. ఇందులో చాలా మందికి అక్కడి యువతులతో ఇప్పటికే వివాహాలు జరగడం, కేవలం లక్షల రూపాయల కట్నం డబ్బుల కోసమే ఇక్కడి అమాయక అమ్మాయిలను వివాహం చేసుకుని ఉడాయిస్తున్నారని కూడా సిఐడి ఇప్పటి వరకు జరిపిన పరిశీలనలో తేలింది. ఈ విధంగా ఎన్‌ఆర్‌ఐ యువకులను నమ్మి వారికి ముప్పై లక్షల రూపాయల నుంచి రెండు, మూడు కోట్ల రూపాయల వరకు కట్నం రూపంలో చెల్లించుకున్న అమ్మాయిల తల్లి దండ్రులు బాధితులలో ఉన్నారని సిఐడి అధికారులు తెలిపారు. ఎన్‌ఆర్‌ఐ యువకులను అల్లుళ్లుగా ఎంపిక చేసుకునే సమయంలో వారుంటున్న ప్రదేశంలో వారి పూర్వాపరాలను ఆరా తీయాలని, ఒంటరిగా ఉంటున్న యువకుడికి అమ్మాయిని ఇచ్చే విషయంలో ఒకటికి పది సార్లు ఆలోచించాలని సిఐడి అధికారులు సూచిస్తున్నారు. ముఖ్యంగా తమ కుటుంబసభ్యులతో పాటు ఉంటు విదేశాలలో ఉద్యోగాలు చేసుకుంటున్న యువకులను ఎంపిక చేసుకుంటే మోసం జరగే అవకాశాలు తక్కువని వారు పేర్కొంటున్నారు. ఈ విషయంలో గతంలో కూడా తాము పలు మార్లు చేసిన హెచ్చరికలను పట్టించుకోక పోవడం వల్లనే ఇంత మంది మోసపోయారని సిఐడి ఉన్నతాధికారి ఒకరు తెలిపారు.
పెళ్లి చేసుకుని మోసం చేసి వెళ్లిన ఎన్‌ఆర్‌ఐ భర్తలపై బాధితుల నుంచి అందిన ఫిర్యాదు మేరకు సెక్షన్‌ 498, 498ఎ కింద కేసులు నమోదు చేసి దర్యాప్తు జరుపుతున్నామని తెలిపారు. కాగా వరకట్నం మోసాలపై అమెరికా, యుకె తదితర దేశాలలో ఎలాంటి చట్టాలు లేవని సిఐడి ఉన్నతాధికారి ఒకరు తెలిపారు. దీంతో వీరిని పట్టుకుని విచారించడానికి గాను లుక్‌ అవుట్‌ నోటీసులు జారీ చేశామని, ఆయన వివరించారు. దీనికి సంబంధించిన సమాచారాన్ని దేశంలోని అన్ని ఏయిర్‌ పోర్టులు, ఓడరేవులతో పాటు ముఖ్యమైన పోలీసు కమిషనరేట్‌లకు పంపించామని తెలిపారు. ఒక వేళ తాము లుక్‌అవుట్‌ నోటీసులు జారీ చేసిన వ్యక్తులు దేశంలో ఎక్కడ తారసపడిన పట్టుకుని తమకు అప్పగించేలా విజ్ఞప్తులు పంపించామని తెలిపారు. అయితే ఫలానా దేశంలో నిందితుడు ఉన్నాడని సమాచారం ఉన్నా అక్కడికి వెళ్లి అరెస్టు చేయడానికి అక్కడి చట్టాలు అనుమతించవని సిఐడికి చెందిన ఉన్నతాధికారి ఒకరు తెలిపారు.
మీ స్నేహితులకు రికమెండ్ చెయ్యండి